Fredag morgen modtog Park & Vej beskeden om, at udsigtsplatformen på Pikkerbakken endnu engang har været udsat for hærværk. - Jeg blev både vred og ked af det, da jeg fik beskeden her til morgen. Vi bruger mange ressourcer på at udvikle denne by til gavn og glæde for byens borgere og besøgende, så det er ærgerligt, når nogle kommer og ødelægger det, siger Karsten Thomsen, formand for Teknisk Udvalg. Park & Vej har i formiddag fjernet spraymaling fra glas og sten, og hærværket er anmeldt til Nordjyllands Politi. Udsigtsplatformen på Pikkerbakken var også udsat for hærværk i maj 2019, hvor to af udsigtspunktets glasplader blev smadret. Vil opsætte overvågningskameraer Karsten Thomsen vil nu undersøge muligheden for kameraovervågning. - Vi håber, vi kan få opsat kameraer, som kan afholde folk fra at begå hærværk på Pikkerbakken i fremtiden. Kameraovervågning vil også kunne hjælpe opklaringsarbejdet ved eventuelt nyt hærværk, mener Karsten Thomsen. Udsigtsplatformen er en gave til frederikshavnerne fra Roblon Fonden, Ørskov, Uggerhøj og Trigon. Gaven blev givet i forbindelse med byens købstadsjubilæum i september sidste år, hvor platformen blev indviet af Kronprins Frederik, som har signeret en sten på toppen af Pikkerbakken.

Opsummering:
Udsigtsposten på Pikkerbakken i Frederikshavn er igen blevet udsat for hærværk. Denne gang er både glasplader, sponsorsten og Kongestenen blevet spraymalet.